কেউ বলতেন ‘পাউরুটি ইদ্রিশ’। কারণ, তিনি একদা মন দিয়ে বেকারি (কেক-পাউরুটি তৈরির শিল্প) সংগঠন করতেন। এবং আঁকাবাঁকা হাতের লেখায় নিজেই নিজের প্রেস বিবৃতি লিখে পাঠাতেন এই বলে যে, ‘ইদ্রিশ আলি বলেন...’।
কেউ বলতেন, ‘ফটো ইদ্রিশ’। কারণ, তাঁকে ছবি থেকে বাদ দেওয়া যেত না। ঠিক ফ্রেমে মাথা গলিয়ে দিতেনই। এমনই স্কিল! কংগ্রেসের রমরমার আমলে একবার মহাকরণে সোমেন মিত্রের সঙ্গে গিয়েছিলেন মুখ্যমন্ত্রীর কাছে স্মারকলিপি দিতে। সোমেন যখন সহকর্মীদের সঙ্গে একে একে আলাপ করিয়ে দিচ্ছেন, জ্যোতি বসু বলেছিলেন, ‘‘ওঁকে চিনি। উনি তো ইদ্রিশ আলি! সব ছবিতে ওঁকে দেখা যায়!’’
প্রচারে আসার জন্য সব করতে পারেন ইদ্রিশ আলি। ঘটনাচক্রে, এখন যিনি বসিরহাটের তৃণমূল সাংসদ।
কাজি নজরুলের পরিবারের এক সদস্য শেষপর্যন্ত রাজি না-হওয়ায় ২০১৪ সালের লোকসভা ভোটে ইদ্রিশকে বসিরহাটে টিকিট দিয়েছিলেন মমতা বন্দ্যোপাধ্যায়। তার আগে ২০১১ সালে ইদ্রিশ জলঙ্গি বিধানসভায় টিকিট পেয়েছিলেন মহুয়া মৈত্র শেষমুহূর্তে বেঁকে বসায়। জলঙ্গিতে হেরেছিলেন। সংখ্যালঘু-অধ্যুষিত বসিরহাটে জিতেছেন ইদ্রিশ। এবং তাঁর ‘নজরে পড়া’র প্রক্রিয়া জারি রেখেছেন।
কিন্তু এবার সীমা ছাড়িয়েছেন ইদ্রিশ! তাই গিলোটিনে তিনি।
তাঁর মন্তব্যের জন্য প্রকাশ্যেই তাঁকে ভর্ৎসনা করেছে তাঁর দল তৃণমূল। শুধু ভর্ৎসনাই নয়, একধাপ এগিয়ে দলের জাতীয় মুখপাত্র তথা সাংসদ ডেরেক ও’ব্রায়েন জানিয়েছেন, দল ইদ্রিশের মন্তব্য কোনওভাবেই অনুমোদন করে না। ওই মন্তব্য ‘অস্বাস্থ্যকর’। ইদ্রিশের কাছে তাঁর মন্তব্যের বিষয়ে লিখিত ব্যাখ্যা চাওয়া হয়েছে। জবাব পেলে দল উপযুক্ত ব্যবস্থা নেবে।

মঙ্গলবার উত্তর ২৪ পরগনার শাসনে এক সভায় ইদ্রিশ বলেছিলেন, ‘‘আমাদের মুখ্যমন্ত্রীর নামে সিপিএম নেতা গৌতম দেব যদি ভবিষ্যতে আর একটা মিথ্যা অপবাদ দেন, তাহলে তাঁর হাত-পা-কোমর ভেঙে দেব। সবসময় জিভ বার করে কথা বলে। মিথ্যা কথা বলার জন্য ওঁর জিভটাও টেনে ছিঁড়ে নেব!’’ ইদ্রিশের আরও বাণী, ‘‘গৌতম যদি আলিমুদ্দিনে গিয়ে বুদ্ধ-বিমানের ধুতির তলায় লুকিয়ে পড়েন, সেখান থেকেও ধরে নিয়ে এসে ওঁর হাত-পা ভাঙব!’’ বিজেপি’র রূপা গঙ্গোপাধ্যায়কেও ‘রামছাগল’ বলেছিলেন ইদ্রিশ।
ইদ্রিশের ওই মন্তব্যের প্রেক্ষিতে বুধবার ডেরেক তাঁর টুইটে যা জানিয়েছেন, তার মোদ্দা কথা, গৌতমের বিরুদ্ধে ‘কুরুচিকর’ মন্তব্যের জন্যই ইদ্রিশের বিরুদ্ধে দলীয় হুঁশিয়ারি। যা বলেননি, ওই হুঁশিয়ারি আরও বেশি করে দেওয়া হয়েছে ইদ্রিশ প্রধানমন্ত্রী নরেন্দ্র মোদীর বিরুদ্ধে ‘দায়িত্বজ্ঞানহীন’ মন্তব্য করায়। মমতাকে ‘চোর’ বলায় গৌতমকে হুমকি দেওয়ার সঙ্গেই শাসনের ওই সভায় ইদ্রিশ বলেছিলেন, প্রধানমন্ত্রী মোদীর সঙ্গে পাকিস্তানের জঙ্গিদের যোগাযোগ রয়েছে।
তিনি বলেছিলেন, ‘‘ব্যক্তিগতভাবে মনে করি, পাকিস্তানের জঙ্গিদের সঙ্গে বিজেপি এবং নরেন্দ্র মোদীর যোগাযোগ রয়েছে।’’
পাঠানকোট-উত্তর এবং রাজ্য সরকার আয়োজিত শিল্প সম্মেলন-পূর্ব পরিস্থিতিতে যে মন্তব্য রাজ্য সরকার তথা তৃণমূলের কাছে কোনওমতেই কাম্য নয়।
নচেৎ বিরোধীদের সম্পর্কে ইদ্রিশ যা মন্তব্য করেছেন, তার চেয়ে খুব বেশি নিচুদরের মন্তব্য করেননি বীরভূমের অনুব্রত মণ্ডল, মনিরুল ইসলামেরা। এমনকী, কারও নাম না-করলেও চোখ উপড়ে নেওয়া বা হাত কেটে নেওয়ার মতো মন্তব্য করেছিলেন যুব তৃণমূলের সভাপতি তথা সাংসদ অভিষেক বন্দ্যোপাধ্যায়ও। বস্তুত, ইদ্রিশ নিজেও আগে এই ধরনের মন্তব্য করেছেন। এবং পার পেয়েছেন। কারণ, তৃণমূলে এমন মন্তব্য করে পার পাওয়াটাই দস্তুর।
কিন্তু মোদীকে নিশানা করায় এবার আর পার পেলেন না ইদ্রিশ।
প্রধানমন্ত্রী সম্পর্কে ইদ্রিশের মন্তব্য নিয়ে ‘চিন্তায়’ পড়েছে শাসকদল। কারণ, ইদ্রিশ এখন নিছক ‘পাউরুটি ইদ্রিশ’ বা ‘ফটো ইদ্রিশ’ নন। তিনি তৃণমূলের নির্বাচিত সাংসদ। তাঁর বক্তব্যের ওজন আছে। রাজ্যে নির্বাচন কমিশনের নজরদারি শুরু হয়ে যাওয়ায় গুরুতর এই অভিযোগ নিয়ে জলঘোলার আশঙ্কা করছেন তৃণমূল নেতৃত্ব। পাশাপাশি, মুখ্যমন্ত্রী মমতার আমন্ত্রণে সাড়া দিয়ে কেন্দ্রীয় অর্থমন্ত্রী অরুণ জেটলি-সহ মোদী মন্ত্রিসভার চার গুরুত্বপূর্ণ সদস্যের শিল্প সম্মেলনে কলকাতায় আসার কথা। ঘটনাচক্রে, ওই মন্ত্রীরা প্রত্যেকেই মোদীর ‘ঘনিষ্ঠ’ বলে পরিচিত। ফলে ইদ্রিশের মন্তব্যে মন্ত্রীদের যোগদানের বাতাবরণও নষ্ট হওয়ার সমূহ সম্ভাবনা। সেই কারণেই তড়িঘড়ি প্রকাশ্যে তাঁকে ভৎর্সনা এবং কৈফিয়ত তলব!
এমনিতে বিজেপি’র সমালোচনায় মোদীকে নিশানা করার পরিচিত পথই নিয়েছিলেন ইদ্রিশ। কিন্তু মাত্রায় গোলমাল করে ফেলেছেন। মোদীর পাকিস্তান সফরের পরেই পাঠানকোটের বিমানঘাঁটিতে জঙ্গি হামলার ঘটনায় ‘রহস্য’ দেখেছেন তিনি। তাতেই রাজ্যের শাসকদলের কপালে চিন্তার ভাঁজ পড়েছে। দলীয় সূত্রের খবর, বিষয়টি নিয়ে আইনি দিক থেকে ‘তৈরি থাকতে’ই বেচাল সাংসদের কাছে লিখিত জবাব চাওয়া হয়েছে। তৃণমূলের এক শীর্ষনেতা এদিন বলেন, ‘‘পাঠানকোটের ঘটনা গোটা দেশকে নাড়িয়ে দিয়েছে। তা থিতিয়ে যাওয়ার আগে স্বয়ং প্রধানমন্ত্রী সম্পর্কে এই মন্তব্য চূড়ান্ত দায়িত্বজ্ঞানহীনতার পরিচয়।’’
গৌতমকে হুঁশিয়ারি প্রসঙ্গে এদিন ইদ্রিশ বলেন, ‘‘মমতা বন্দ্যোপাধ্যায় সততার প্রতীক। তাঁকে চোর বললে প্রতিক্রিয়া হওয়া স্বাভাবিক। আমি তো বলিনি, ও সব করব! আমি বলেছি, মমতাকে চোর বললে করব।’’ তবে দিনভর দলের আলোড়নে পড়েও সন্ধ্যায় নিজের মন্তব্য প্রত্যাহারে নারাজ ছিলেন তিনি। কিন্তু প্রধানমন্ত্রী সংক্রান্ত প্রশ্ন করতেই ‘‘মিটিংয়ে ব্যস্ত আছি’’ বলে ফোন কেটেছেন সাংসদ। জানিয়েছেন, দলের সঙ্গে তাঁর কোনও যোগাযোগ হয়নি।
তবে দলীয় সূত্রের খবর, নির্বাচন কমিশনের নজরদারির কথা মাথায় রেখেই ইদ্রিশকে সতর্ক করার সিদ্ধান্ত হয়েছে। সেই সিদ্ধান্ত প্রকাশ্যে জানিয়ে কমিশনের নজর থেকে দল ও ইদ্রিশকে সরিয়ে নেওয়ার চেষ্টা করা হয়েছে। কিন্তু প্রধানমন্ত্রী সম্পর্কে ইদ্রিশের মন্তব্য নিয়ে দলের কেউ কোনও উচ্চবাচ্যই করেননি। তবে বিষয়টি নিয়ে প্রাথমিক প্রতিক্রিয়ায় ‘চাপ’ তৈরির ইঙ্গিত দিয়েছেন রাজ্য বিজেপি’র সদ্যপ্রাক্তন সভাপতি রাহুল সিংহ। তিনি বলেন, ‘‘ইদ্রিশ যা করেছেন, তার জন্য কোনও নিন্দাই যথেষ্ট নয়। বিষয়টি থেকে সাধারণ মানুষের দৃষ্টি ঘোরাতে তৃণমূল বিবৃতি দিয়েছে। প্রধানমন্ত্রী বা বিরোধী রাজনীতিকদের সম্পর্কে সাংসদ হিসাবে তিনি যা বলেছেন, তার জন্য প্রকাশ্যে ক্ষমা চাওয়া উচিত ইদ্রিশের।’’
দলে নম্বর বাড়ানোর জন্য বিরোধীদের আক্রমণে সুর চড়ানো রাজনীতির পুরনো ছক। তৃণমূলও তার ব্যতিক্রম নয়। তবে মাত্রা রয়েছে। সেই মাত্রায় ভুল করেই নিজের বিপদ ডেকে এনেছেন ইদ্রিশ। নইলে কি আর শাসকদলের শীর্ষনেতা বিরক্তি নিয়ে বলতেন, ‘‘আম আর আমড়ায় এই তফাত! ভাল করতে গিয়ে খারাপ হয়ে যায়!’’
এমন ‘ফটো’ কি চেয়েছিলেন ইদ্রিশ!